b'\n_START_ARTICLE_\nLammas\n_START_SECTION_\nPiirteit\xc3\xa4\n_START_PARAGRAPH_\nAikuinen lammas painaa 35\xe2\x80\x93180 kilogrammaa. Lampaalla on tuuhea karva. Lampaalla on hajurauhaset kasvoissaan ja takaraajoissaan. Sill\xc3\xa4 on yleens\xc3\xa4 lyhyt h\xc3\xa4nt\xc3\xa4._NEWLINE_Lampaan p\xc3\xa4sseill\xc3\xa4 on jalostuksen seurauksena yleens\xc3\xa4 pienemm\xc3\xa4t sarvet kuin villien lammaslajien p\xc3\xa4sseill\xc3\xa4. Lampaan karva kasvaa jatkuvasti, joten sit\xc3\xa4 voidaan kerit\xc3\xa4 vuoden ymp\xc3\xa4ri.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nLampaat laiduntavat yleens\xc3\xa4 laumassa. Lampaat ovat arkoja el\xc3\xa4imi\xc3\xa4 ja l\xc3\xa4hes t\xc3\xa4ysin suojattomia petoel\xc3\xa4imi\xc3\xa4 vastaan.\n_START_SECTION_\nRavinto\n_START_PARAGRAPH_\nLammas on m\xc3\xa4rehtij\xc3\xa4, joka sy\xc3\xb6 ruohoa ja muuta nurmikasvillisuutta, mieluiten lyhytt\xc3\xa4 ja hienoa, mutta joskus my\xc3\xb6s korkeaa ja karkeaa kasvustoa. Lammas sy\xc3\xb6 kasvin tarkemmin kuin esimerkiksi lehm\xc3\xa4, joten lampaat voivat ylilaiduntaa lehm\xc3\xa4\xc3\xa4 herkemmin.\n_START_SECTION_\nLis\xc3\xa4\xc3\xa4ntyminen ja ik\xc3\xa4\n_START_PARAGRAPH_\nLammas saavuttaa sukukypsyyden noin yhden vuoden i\xc3\xa4ss\xc3\xa4 ja lis\xc3\xa4\xc3\xa4ntyy yleens\xc3\xa4 puolentoista vuoden ik\xc3\xa4isen\xc3\xa4. Lampaalle syntyy yleens\xc3\xa4 yksi karitsa, joskus kaksi. Emo lopettaa imett\xc3\xa4misen kun karitsa on nelj\xc3\xa4n tai viiden kuukauden ik\xc3\xa4inen. Suomenlammas on ainutlaatuisen hedelm\xc3\xa4llinen. Sille syntyy joka toisessa tiineydess\xc3\xa4 kolme karitsaa tai enemm\xc3\xa4n, ja p\xc3\xa4ssit saavuttavat sukukypsyyden jo nelj\xc3\xa4n kuukauden ik\xc3\xa4isin\xc3\xa4._NEWLINE_Lammas el\xc3\xa4\xc3\xa4 keskim\xc3\xa4\xc3\xa4rin 10\xe2\x80\x9312-vuotiaaksi. Vanhin lammas oli kuollessaan 23 vuoden 7 kuukauden ja 28 p\xc3\xa4iv\xc3\xa4n ik\xc3\xa4inen.\n_START_SECTION_\nHistoriaa\n_START_PARAGRAPH_\nLammas kehittyi luultavasti villist\xc3\xa4 muflonista. Lammas kesytettiin villilampaasta viimeist\xc3\xa4\xc3\xa4n 5000 eaa., ja lampaiden j\xc3\xa4\xc3\xa4nn\xc3\xb6ksi\xc3\xa4 on l\xc3\xb6ydetty monesta varhaisesta asutuskeskuksesta L\xc3\xa4hi-id\xc3\xa4ss\xc3\xa4, Euroopassa ja Keski-Aasiassa._NEWLINE_Lammas on alkuaan kesytetty lihan ja maidon saamiseksi. Silloisen lampaan p\xc3\xa4\xc3\xa4llyskarva oli karkeaa, ja sen alla oli lyhyt aluskarva. Karva vaihtui kev\xc3\xa4\xc3\xa4ll\xc3\xa4. Nykyisen lampaan villa kasvaa jatkuvasti noin 2\xc2\xa0000 vuotta sitten tapahtuneen mutaation vuoksi. Arkeologian aineistossa se todetaan siit\xc3\xa4, ett\xc3\xa4 niihin aikoihin yleistyv\xc3\xa4t keritsimet ja villakammat h\xc3\xa4vi\xc3\xa4v\xc3\xa4t._NEWLINE_Lampaan v\xc3\xa4ri on valikoivan jalostuksen tuloksena muuttunut enimm\xc3\xa4kseen valkoiseksi. Viel\xc3\xa4 pronssikaudella 1500 eaa. lammas oli p\xc3\xa4\xc3\xa4asiassa tummanruskea. Etel\xc3\xa4-Euroopassa lampaan v\xc3\xa4ri muuttui harmaan kautta valkoiseksi antiikin aikana. My\xc3\xb6s lampaan villa on jalostettu aina vain pehme\xc3\xa4mm\xc3\xa4ksi.\n_START_SECTION_\nRodut\n_START_PARAGRAPH_\nLampaita on yli 200 rotua. Lammasrotujen m\xc3\xa4\xc3\xa4r\xc3\xa4\xc3\xa4 on vaikea m\xc3\xa4\xc3\xa4ritt\xc3\xa4\xc3\xa4, koska yleens\xc3\xa4 vain kehittyneet maat pit\xc3\xa4v\xc3\xa4t roturekistereit\xc3\xa4. Rotujen kokonaism\xc3\xa4\xc3\xa4r\xc3\xa4ksi on esitetty jopa yli tuhatta. Mill\xc3\xa4\xc3\xa4n toisella nis\xc3\xa4k\xc3\xa4slajilla ei rotuja ole yht\xc3\xa4 paljon kuin lampaalla. Lammasrodut voidaan luokitella joko niiden ensisijaisen k\xc3\xa4ytt\xc3\xb6tarkoituksen mukaan (lihan tai villan tuotanto), niiden tuottaman kuidun tyypin mukaan tai niiden fyysisten tuntomerkkien mukaan. Joitain rotuja k\xc3\xa4ytet\xc3\xa4\xc3\xa4n useampaan kuin yhteen tarkoitukseen.\n_START_SECTION_\nSuomessa\n_START_PARAGRAPH_\nSuomessa lampaita oli vuonna 2015 yhteens\xc3\xa4 155\xc2\xa0200, joista uuhia 73\xc2\xa0800. Suomen selv\xc3\xa4sti yleisin lammasrotu on suomenlammas. Muita suomalaisia alkuper\xc3\xa4isrotuja ovat kainuunharmas ja ahvenanmaanlammas. Lihaksi Suomessa kasvatettavia rotuja ovat texel, oxford down, rygja, dorset, suffolk, it\xc3\xa4friisil\xc3\xa4inen maitolammas, ruotsalainen turkislammas ja dorper._NEWLINE_Suomalaisissa alkuper\xc3\xa4isrotujen lampaissa on Eurooppaan id\xc3\xa4st\xc3\xa4 ensimm\xc3\xa4isen\xc3\xa4 tuotujen lampaiden perim\xc3\xa4\xc3\xa4. Muualla Euroopassa lampaiden populaatiot ovat nuorempia, p\xc3\xa4\xc3\xa4osin noin 5000 vuoden ik\xc3\xa4isi\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLampaasta saadaan villaa, maitoa ja lihaa. Suurimpia lampaantuottajia ovat Australia, Uusi-Seelanti, Kiina, Intia, Yhdysvallat, Etel\xc3\xa4-Afrikka, Argentiina ja Turkki. Maailmassa oli 2000-luvun alussa arviolta yli miljardi lammasta. Lammaskarjan kasvattajaa kutsutaan lampuriksi._NEWLINE_Lampaita k\xc3\xa4ytet\xc3\xa4\xc3\xa4n my\xc3\xb6s laidunel\xc3\xa4imin\xc3\xa4. Ne hoitavat luontoa ja maisemaa s\xc3\xa4ilytt\xc3\xa4en maisemat avoimina ja pit\xc3\xa4en yll\xc3\xa4 luonnon monimuotoisuutta. Lampaat torjuvat hyvin vesakkoja._NEWLINE_El\xc3\xa4intuotannon lis\xc3\xa4ksi lampaita pidet\xc3\xa4\xc3\xa4n joskus lemmikkein\xc3\xa4.\n_START_SECTION_\nHaitat\n_START_PARAGRAPH_\nLaiduntavat lampaat ovat joissain maissa kuten Keniassa ajaneet samasta ruoasta kilpailevia villiel\xc3\xa4imi\xc3\xa4 ahtaalle. Lampaat voivat my\xc3\xb6s aiheuttaa mets\xc3\xa4katoa ja makean veden puutetta.'